1. sz melléklet

**BESZÁMOLÓ**

**Szombathely MJV Diákönkormányzatának 2023. évi működéséről**

Tisztelt Kulturális, Oktatási és Civil bizottság!

A Városi Diákönkormányzat 2023-as éve fordulatosan alakult. Számos program, illetve ötlet megvalósulásra került, ugyanakkor nehézségekbe is ütköztünk. A VDÖK előző vezetőségétől egy lelkes, számos tagot számláló közösséget vettünk át, így optimistán vágtunk bele programjaink szervezésébe. Sajnos a későbbiekben ez a lelkesedés a tagok részéről sokszor alábbhagyott, érzékeltük, milyen nehéz megszólítani, mozgásba hozni a diákságot. Célunk az volt, hogy programjainkkal fenntartsuk a fiatalok érdeklődését, azok szervezésébe is bevonva őket.

Az alábbiakban bemutatnánk és értékelnénk a Városi Diákönkormányzat tervezett, valamint megvalósult programjait.

**2023. január-március**

A fent említett időszakban Imre Marcell diákpolgármester, Horváth Félix és Pataki Gergely diák-alpolgármester vezették a közösséget, számos eseményt és programötletet megvalósítva.

Alapos szervezést követően, **2023 március 18.-án,** „Tüntetés az Oktatásért” néven tanár-diák demonstrációt szerveztek a Városháza előtti téren. A Puzsér Róbert és Palya Tamás személyében neves vendégeket felmutató esemény nagy sikert aratott, több százan álltak ki az ország oktatásáért.

Összköltség: 61.320 Ft

Ezt követően a Városi Diákönkormányzat vezetősége **2023 március 25-én** részt vett az Országos Diákparlament székesfehérvári gyűlésén, ahol megalkottak 58 ajánlást, mellyel jobbá lehetne tenni hazánk oktatását. A vezetőség leköszönése előtt megszervezte a 2023. évi SZMJVDÖK választást, mely 2023. Április 20-án került megrendezésre, a szombathelyi Városházán.

**2023. április 20. - Választás**

A választás az elmúlt évekhez hasonlóan elektori rendszerben valósult meg, minden szombathelyi iskolának 5 embert delegálhat a szavazásra. Bár az eseményt gondos szervezés előzte meg, az sokszor mégsem úgy alakult ahogy elterveztük.

A választás menetét nem egyszer oda nem illő hozzászólások, cselekedetek zavarták meg. A szavazást nyilvános vita előzte meg, melyen a jelöltek ismertették programpontjaikat, valamit feltehették kérdéseiket ellenfeleiknek. Az elektoroknak az alábbi jelöltek közül volt lehetőségük választani:

* + Diákpolgármester-jelölt: Görcz Gergely (Waldorf), Vörös Vivien (Kereskedelmi),
	+ Alpolgármester-jelöltek: Császár Levente (Waldorf), Németh Kitty (NLG), Porpáczy Marcell (Puskás), Pataki Gergely (Neumann), Sass Trisztán Máté (Gothard)

**A választás eredménye:**

* **Diákpolgármester: Görcz Gergely**
* **Diák-alpolgármesterek: Porpáczy Marcell és Pataki Gergely**

A frissen megválasztott elnökségi tagok programterveiben közös pont volt a környezetvédő és közösségi programok szervezése, a városi diák-sportélet fellendítése, valamint az együttműködés Szombathely MJV Önkormányzatával.

A következő hónapok programjait ennek megfelelően igyekeztünk alakítani.

Összköltség: 68 464 Ft

**2023. április 26. - Színházi látogatás**

Megválasztásunkat követő első programként, a Weöres Sándor Színház meghívásának köszönhetően részt vehettünk a Kutyabaj című előadáson.

Összköltség: 10.000 ft

**2023. április 27. - Beiktatás**

Szombathely MJV Önkormányzatának áprilisi közgyűlésén beiktattak minket, a Városi Diákönkormányzat vezetőségi tagjait tisztségeinkbe. Nagy megtiszteltetés volt átvenni megbízóleveleinket és a város jelképes kulcsát Dr. Nemény András Polgármester Úrtól.

**2023. május 1. - Majális**

A munka ünnepén részt vehettünk a Szombathelyi Majálison. Az eseményen számos sportprogramban próbáltuk ki magunkat, valamint üzeneteket gyűjtöttünk a 2023-as Ifjúság Fájára. Az Ifjúság Fája azért is fontos számunkra, mert egyrészt szervesen kapcsolódik zöld programunkhoz, másrészt jó érzés hagyományt alapítani a faültetéssel, ezzel is tudjuk jelezni aktív jelenlétünket a város életében.

**2023. május 4. - Alakuló gyűlés**

A Városi Diákönkormányzat megválasztott vezetői, vagyis mi, megtartottuk bemutatkozó beszédjeinket, felvázoltuk programterveinket, valamint megvitattuk és elfogadtuk azokat a gyűlésen résztvevő tagokkal. Alakuló gyűlésünkön megválasztottuk a VDÖK egyéb tisztségviselőit is:

Jegyzők: Alacsony Ákos (Hefele)

 Bognár Barna (Bolyai)

Médiafelelős: Koppány György (Waldorf)

 Maczkó Márk (HBSZ)

**2023. május 9. - Falco-mérkőzés**

A Falco KC által szervezett iskolaprogramnak köszönhetően ott lehettünk a ZTE elleni elődöntő harmadik meccsén, ahol a feldobást Görcz Gergely diákpolgármester végezte el. A mérkőzés mindenki számára nagy élmény volt, közösen ünnepelhettük a döntőbe jutást.

**2023. május 17. - II. JustNature műhelymunka**

Németh Ákos önkormányzati képviselő meghívására részt vettünk a fent említett fenntarthatósági műhelymunkán, a Dési Huber István Általános Iskolában. Az esemény fő célja a természetalapú megoldások terjedésének ösztönzése volt, az igazságos klímaátmenet szolgálatában. A workshop során az iskola zöldebbé változtatása mellett még számos kiváló ötlet hangzott el.

**2023. május 18. - Faültetés**

A Városi Diákönkormányzat áprilisban leköszönt vezetőségével együtt elültettük, illetve táblával felavattuk az Ifjúság 2022-es, valamint 2023-as fáját is a Szent István parkban. Az elültetett fa elé elhelyeztük az ültetés évét jelző táblácskát is.

*Összköltség*: 8.130 Ft

**2023. május 20. - Szemétszedés**

Szombathely MJV Önkormányzatával közösen szemétszedést szerveztünk, Szombathely déli városrészén. Az akció keretein belül megtisztítottuk a Bogáti bejárati utat, illetve annak környékét. Noha a szemétszedésen a vártnál kevesebb résztvevő akadt, mégis nagy munkát végeztünk.

**2023. május 23.**

Részt vettünk a Kulturális, Oktatási és Civil Bizottság ülésén.

**2023. május 24. - VDÖK gyűlés**

A gyűlésen visszatekintettünk a szemétszedésre, szóba kerültek a VDÖK által tervezett nyári programok, egy VDÖK évzáró esemény, valamint egy VDÖK klubhelyiség kérdése is. Egyeztettük az I. VDÖK Sportnap, valamint a következő VDÖK Road Show részleteit is.

**2023. május 25. – Színház-látogatás**

A Városi Diákönkormányzat 5 tagjával, önköltségen megtekintettük a Weöres Sándor Színház Bolha a fülbe című előadását.

Összköltség: 10.000 Ft

**2023. május 26. - VDÖK Road Show**

A Városi Diákönkormányzat működését ismertető és népszerűsítő Road Show következő állomásaként a Hefele Menyhért Építő és- Faipari Szakképző Iskolába látogattunk el. Az eseményen hangsúlyoztuk, milyen fontos, hogy a diákok egy iskolai diákönkormányzat segítségével hallathassák a hangjukat, kiállhassanak magukért. A Road Show nagy sikert aratott, sok értékes gondolat, programterv és lehetőség hangzott el.

**2023. május 28. - Magyar Hősök Emlékünnepe**

Tiszteletünk jelképeként koszorút helyeztünk el a Március 15. téren rendezett megemlékezésen.

**2023. május 31. - I. VDÖK Sportnap**

Egyik legfontosabb programpontunkként május utolsó napján sportnapot szerveztünk, mely a várakozásainkat jócskán felülmúló, nagy sikert aratott. Az esemény nagy népszerűségnek örvendett a szombathelyi iskolák körében, hiszen a sportnapra összesen 18 futballcsapat, valamint 5 Streetball- csapat nevezett be, a futásban egyénileg indulók mellett.

Összköltség: 6.216 Ft

**2023. június 1. - Megemlékezés**

Leróttuk tiszteletünket, valamint koszorút helyeztünk el Wagner András, Szombathely egykori polgármestere, a Városi Diákönkormányzat alapítójának sírjánál.

Összköltség: 4.500 Ft

**2023. június 4. - Nemzeti Összetartozás Napja**

Részt vettünk és koszorút helyeztünk el a 83-as gyalogezred emlékművénél a Szent István parkban, a trianoni békeszerződés évfordulóján.

**2023. július 1. – AFS Magyarország cserediák-program**

Egyik legfontosabb programpontunk valósult meg, mikor diákönkormányzati szinten bekapcsolódtunk az AFS Magyarország cserediák-programjába. Az együttműködéssel (melyre továbbra is szeretettel várjuk a jelentkezőket) a más országokban tanulni kívánó, szombathelyi diákoknak adunk lehetőséget külföldi tanulásra.

**2023 július 6-7. - Zsolnay Fényfesztivál, Pécs**

A Pécsi VDÖK kezdeményezésére valósult meg egyik fontos programpontunk, mikor meghívásukra részt vettünk a Zsolnay Fényfesztiválon. A programra Görcz Gergely diákpolgármester ás Alacsony Ákos jegyző utazott el. A látogatás során elkalauzoltak minket Pécs gyönyörű városában, valamint egy, az ország diákszervezeteivel közös, gondolatébresztő beszélgetésen is részt vettünk. Az eseménnyel egy fontos összefogás vette kezdetét a Magyarországi VDÖK-ök között, mely remélhetőleg még sokáig működni fog.

**2023. július 29. SUP-verseny**

Részt vettünk az Ébredj Szombathely! programsorozat keretein belül megrendezett SUP-versenyen. Alacsony Ákos jegyző férfi ifjúsági deszka kategóriában, hosszútávon szerzett aranyérmet a megmérettetésen.

**2023. augusztus 20. - Megemlékezés**

A Szentkirályi Szent István templomnál rendezett eseményen mi is megemlékeztünk az államalapításról, valamint koszorút helyeztünk el, tiszteletünket kifejezve.

**2023. augusztus 24-27. - Savaria Történelmi Karnevál**

A Szombathely védjegyének számító eseményen a Pécsi VDÖK-től, a Jász-Nagykun-Szolnok vármegyei Diákönkormányzattól, valamint a Kecskeméti Gyermek és Ifjúsági Önkormányzattól érkező barátainkkal együtt vettünk részt. Az esemény során a meghívottakkal együtt bejártuk Szombathely nevezetességeit, megemlékeztünk városunk 2000 éves történetéről. Megtiszteltetés volt számunkra, hogy a történelmi felvonuláson lictorként lehettünk jelen.

Összköltség: 37.131 ft

**2023. szeptember 1. - Városi Tanévnyitó**

Részt vettünk a Nagy Lajos Gimnázium udvarán rendezett, tanévnyitó ünnepségen.

**2023. szeptember 11. - VDÖK gyűlés**

Megtartottuk az új tanév első gyűlését, melyen visszatekintettünk a nyáron történtekre, megvitattuk a következő hónapok programterveit, valamint bemutatkoztak a VDÖK új tisztségviselői is.

Összköltség: 15 513 Ft

**2023. szeptember 15. - Városi Nagytakarítás**

Az önkormányzati szervezésű Városi Nagytakarítás keretein belül mi is kesztyűt húztunk és zsákot ragadtunk kezeinkbe, hogy megtisztítsuk a Váci kiserdőt és annak környékét.

**2023. szeptember 28. - VDÖK gyűlés**

A tanév második gyűlésén a közelgő Városi Gólyaavató, valamint az I. VDÖK Sportbajnokság szervezése volt a fő téma.

**2023. október 4. - Állatok világnapja**

Az állatok világnapja alkalmából adománygyűjtést szerveztünk, melyen állateledelek és takarók felajánlását vártuk. Az akció rendkívül sikeres volt, rengeteg adomány érkezett, melyeket Porpáczy Marcell diák-alpolgármester és Alacsony Ákos jegyző juttatott el a Parányi Állatvédő Civil Szervezetnek illetve a Fekete István Állatvédő Egyesületnek.

**2023. október 6. - Aradi vértanúk emléknapja**

Október 6-án mi is megemlékeztünk az 1848-1849-es forradalom és szabadságharc aradi vértanúiról.

**2023. október 12. - VDÖK gyűlés**

A gyűlésen visszatekintettünk az állatok világnapja alkalmából szervezett adománygyűjtésre, valamit folytattuk a Városi Gólyaavató szervezését.

**2023. október 13. - Az életkorok játéka**

Mi is részt vettünk Az életkorok játékának szervezésében, mely az Agorában került megrendezésre. Az eseményen kicsik és nagyok, nagyszülők és unokák mérhették össze tudásukat, játékos feladatokban.

**2023. október-november - I. VDÖK Sportbajnokság**

Programterveink egyik legfontosabb része volt a diákság sportolásra ösztönzése, így nagy öröm volt számunkra, hogy hosszas szervezés után, a Pannon Sport támogatásával útjára indíthattuk az I. VDÖK Sportbajnokságot. A bajnokság fordulói a VMSZC Puskás Tivadar Szakképző Iskola és Kollégium, valamint az Orlay Kereskedelmi és Vendéglátó Szakképző Iskola és Kollégium tornatermében kerültek megrendezésre. A megmérettetés 10 csapattal indult útra, mely létszám a bajnokság előrehaladtával 6 együttesre csökkent. Az őszi szezon után tavasszal tovább folytatódik a bajnokság.

**2023. október 12. – Gépipari Gólyaavató**

A Vas vármegyei SZC Gépipari és Informatikai Technikum 2023-as gólyaavatóján Porpáczy Marcell diák-alpolgármester zsűritagként vett részt.

**2023. október 23. – Megemlékezés**

Az ’56-osok terén rendezett megemlékezésen mi is leróttuk tiszteletünket a forradalom hősei előtt.

**2023. október 24. – Kecskeméti látogatás**

Az ország diákszervezeteivel való együttműködés újabb állomásaként, a Kecskeméti Gyermek- és Ifjúsági Önkormányzat meghívására vett részt az Őszi Ifjúsági Fórumon Porpáczy Marcell diák-alpolgármester, valamint Alacsony Ákos jegyző. A Kecskeméten megrendezett eseményen a social mediáról, valamint a fenntarthatóságról is hallhattunk előadásokat, ezt követően pedig workshopok színesítették a rendezvényt. A házigazda önkormányzati tagokkal együtt városnézés és közös beszélgetés zárta a Fórum programját.

Összköltség: 32.489 Ft

**2023. november 11. – Szent Márton-napi Díjátadó Gálaműsor**

Meghívást kaptunk a Szent Márton-napi Díjátadó Gálaműsorra, valamint az azt követő állófogadásra. Nagy élmény volt számunkra részt venni az ünnepségen, melyen számos, vasi példaképet díjaztak.

**2023. november 13. VGA témakör-sorsolás**

Megtartottuk a 2023-as Városi Gólyaavató témasorsolását, melyen minden nevező csapat számára kiderült, milyen tematikából kell készülnie a közelgő eseményre.

**2023. november 15. – VDÖK gyűlés**

A Városi Gólyaavatót megelőző utolsó szervezői gyűlésen megvitattunk minden felmerülő kérdést, átbeszéltük a technikai és a financiális részleteket, valamint kiosztottuk a feladatokat a résztvevőknek.

**2023. november 20. – Komárom-Esztergom megye Ifjúságáért Egyesület látogatása**

Látogatást tett Szombathelyen a Komárom-Esztergom megye Ifjúságáért Egyesület két, elnökségi tagja, akikkel egy rendkívül hasznos és konstruktív beszélgetést folytattunk. Számos tanácsot adtunk egymásnak, ezzel is ápolván jó kapcsolatunkat hazánk egyéb diákszervezeteivel.

**2023. november 28. XI. Városi Gólyaavató**

Ismét megrendeztük a szombathelyi diákélet legnagyobb volumenű közösségi eseményét, a Városi Gólyaavatót. Az esemény, melynek az Agora adott otthont, az előző évekhez hasonlóan ismét nagy népszerűségnek örvendett, összesen 8 iskola kilencedikesei mérték össze erejüket az előfeladatokban, valamint az est folyamán kiosztott, tréfás próbatételekben. Külön sikerként könyveltük el, hogy idén először, alternatív iskolaként a Perintparti Waldorfot is be tudtuk vonni a VGA küzdelmeibe, melyen célunk nem csak a játékos versengés volt, hanem a közösségépítés és a barátságok erősítése is. A zsűri szerepében idén Lutor Kata, Geröly Patrícia, Varga Jenő „Jéglovag”, valamint Taletovits Kata tűnt fel.

A „XI. Városi Gólyaavató” elnevezésű programhoz kapcsolódóan megrendelésre és kifizetésre kerültek az alábbi tételek:

* fény- és hangtechnika
* Országos Mentőszolgálat – mozgóőrség
* rendezvénybiztosítás
* kellékek és nyeremények
* AGORA – teremhasználat rezsiköltsége

Összköltség: 1.085.016 Ft

**2023. december 19. – Falco-mérkőzés és Cipősdoboz-adománygyűjtés**

A Falco KC karácsonyi adománygyűjtésének keretében lehetőségünk volt megtekinteni a csapat Le Mans elleni, Bajnokok Ligája csoportmeccsét.

A mérkőzés előtt elhelyeztük az ajándékokat az Arena Savaria aulájában felállított karácsonyfa alatt, melyek a Falco KC-val közösen szervezett, karácsonyi cipősdoboz-adománygyűjtést keretein gyűltek össze. A cipősdobozokba tartós élelmiszert, pelenkát, bébiételt, játékot és édességet vártunk – szerencsére rengeteg adomány érkezett, így sok rászoruló gyermek karácsonyát tehettük szebbé.

*A 2023-ra tervezett programjaink közül sajnos néhány nem valósult meg:*

*-I. VDÖK Diákfesztivál megszervezése*

*-VDÖK-csapat indítása a júniusi streetball-versenyen*

*-Az októberi Ébredj, Szombathely! futóversenyen egyénileg, és nem VDÖK csapatszinten vettek részt a diákok*

*-Szombathelyi Diákfórum online hírportál elindítása – érdeklődés hiányában egyelőre halasztjuk*

Görcz Gergely Porpáczy Marcell Pataki Gergely

diákpolgármester diák-alpolgármester diák-alpolgármester

Alacsony Ákos

jegyző

Szombathely, 2024. február 7.